CELEX: 62016CN0620
Language: hu
Date: 2016-11-29 00:00:00
Title: C-620/16. sz. ügy: 2016. november 29-én benyújtott kereset – Európai Bizottság kontra Németországi Szövetségi Köztársaság

6.2.2017   
            
            
               HU
            
            
               Az Európai Unió Hivatalos Lapja
            
            
               C 38/15
            
         2016. november 29-én benyújtott kereset – Európai Bizottság kontra Németországi Szövetségi Köztársaság
   (C-620/16. sz. ügy)
   (2017/C 038/20)
   Az eljárás nyelve: német
   
      Felek
   
   
      Felperes: Európai Bizottság (képviselők: W. Mölls, Havas L. és J. Hottiaux meghatalmazottak)
   
      Alperes: Németországi Szövetségi Köztársaság
   
      Kereseti kérelmek
   
   A felperes azt kéri, hogy a Bíróság a következőképpen határozzon:
   
               —
            
            
               A Németországi Szövetségi Köztársaság megsértette a 2014/699/EU tanácsi határozatot (1) és az EUSZ 4. cikk (3) bekezdését azáltal, hogy az OTIF felülvizsgálati bizottságának 25. ülésén az e határozatban rögzített álláspont ellen szavazott, és mind ezen állásponttal szemben, mind pedig az e határozat szerinti szavazati jogoknak az Unió által történő gyakorlásával szemben nyilvános ellentmondását fejezte ki.
            
         
               —
            
            
               A Németországi Szövetségi Köztársaság viseli az eljárás költségeit.
            
         
      Jogalapok és fontosabb érvek
   
   A keresete alátámasztására a felperes a következőket adja elő:
   A Nemzetközi Vasúti Fuvarozásügyi Államközi Szervezet (OTIF), amelynek a 26 tagállamon túl az Európai Unió is tagja, hajtja végre a Nemzetközi Vasúti Fuvarozási Egyezményt (COTIF).
   Az OTIF felülvizsgálati bizottságának 25. ülésén az Egyezmény és függelékeinek bizonyos módosításairól szavaztak. E módosítások némelyikével kapcsolatban a Tanács a 2014/699/EU határozatban rögzítette az Unió álláspontját.
   Az ülésen Németország az említett határozatban rögzített állásponttal ellentétes módon szavazott, és nyilvános ellentmondását fejezte ki ezen állásponttal kapcsolatban, illetve egy esetben a határozat szerinti szavazati jogoknak az Unió által történő gyakorlásával szemben is.
   Ez a magatartás összeegyeztethetetlen az említett 2014/699/EU határozattal és az EUSZ 4. cikk (3) bekezdésével.
   
      (1)  Az OTIF felülvizsgálati bizottságának 25. ülésén a Nemzetközi Vasúti Fuvarozási Egyezménynek (COTIF) és függelékeinek egyes módosításaira vonatkozóan az Európai Unió nevében képviselendő álláspont meghatározásáról szóló, 2014. június 24-i 2014/699/EU tanácsi határozat (HL L 293., 26.o.).